b"\n_START_ARTICLE_\nSant Fruit\xc3\xb3s de Bages\n_START_SECTION_\nGeografia\n_START_PARAGRAPH_\nEl municipi s'est\xc3\xa9n a la dreta del Llobregat, al voltant del riu d'Or, afluent del primer, a 4 km al nord-est de Manresa. El terreny \xc3\xa9s predominantment pla nom\xc3\xa9s accidentat per la serra de les Brucardes, al sud-est, amb el Montpeit\xc3\xa0 o puig de Sant Valent\xc3\xad (363 m). El nucli hist\xc3\xb2ric del poble conserva la seva disposici\xc3\xb3 genu\xc3\xafna medieval, amb concentraci\xc3\xb3 de les cases al voltant del temple, formant una sagrera. Les darreres d\xc3\xa8cades s'ha produ\xc3\xaft un important eixamplament del nucli urb\xc3\xa0 cap a noves zones urbanitzades, aix\xc3\xad com un creixement del s\xc3\xb2l industrial i comercial al costat de l'eix del Llobregat i l'eix Transversal, tal com el pol\xc3\xadgon industrial de Sant Isidire._NEWLINE_El municipi s'ha convertit en un aut\xc3\xa8ntic nus de comunicacions. Al terme municipal hi conflueixen l'autopista provinent de Barcelona, l'eix del Llobregat en direcci\xc3\xb3 a la Cerdanya i l'eix Transversal que uneix Girona i les comarques de ponent. Aquesta situaci\xc3\xb3 suposa que Sant Fruit\xc3\xb3s de Bages es troba en una situaci\xc3\xb3 equidistant de les principals poblacions i ciutats de Catalunya i, a m\xc3\xa9s, amb accessos directes a les grans vies de comunicaci\xc3\xb3 per carretera.\n_START_SECTION_\nHist\xc3\xb2ria\n_START_PARAGRAPH_\nL'indret i l'esgl\xc3\xa9sia de Sant Fruit\xc3\xb3s de Bages s\xc3\xb3n documentats des d'abans de mitjan segle X. La dedicaci\xc3\xb3 de l'esgl\xc3\xa9sia a Sant Fruit\xc3\xb3s deriva de la pres\xc3\xa8ncia d'unes rel\xc3\xadquies d'aquest bisbe i m\xc3\xa0rtir tarragon\xc3\xad en aquesta poblaci\xc3\xb3._NEWLINE_El municipi fou el resultat de l'agregaci\xc3\xb3 de les parr\xc3\xb2quies d'Olzinelles, Vall dels Horts, Sant Iscle, Sant Fruit\xc3\xb3s de Bages i Claret, que tenien en com\xc3\xba el seu ve\xc3\xafnatge i la seva depend\xc3\xa8ncia del monestir de Sant Benet de Bages._NEWLINE_En els fogatges del segle\xc2\xa0xv, el lloc s'anomena Sant Benet de Bages i en el del segle\xc2\xa0xvi com Sant Fruit\xc3\xb3s. En els primers censos del segle\xc2\xa0xix es va castellanitzar San Fructuoso de Bag\xc3\xa9s. El 1933 es va recuperar el mateix nom actual, canviat el 1937 en el context revolucionari a Riudor de Bages. Durant el franquisme es va retornar al nom castellanitzat no canviat fins al 1979.\n_START_SECTION_\nEconomia\n_START_PARAGRAPH_\nPotenciada per la proximitat amb Manresa, Sant Fruit\xc3\xb3s \xc3\xa9s un important centre d'ind\xc3\xbastria amb nombrosos pol\xc3\xadgons industrials (per exemple \xc2\xabSant Isidre\xc2\xbb al sud-oest del terme municipal) i funciona com poble dormitori per a molts treballadors ocupats en la ind\xc3\xbastria, comer\xc3\xa7 i serveis de la capital comarcal. \xc3\x89s tamb\xc3\xa9 centre d'estiueig i de segona resid\xc3\xa8ncia amb els nuclis de Pineda de Bages, les Brucardes i la Rosaleda.\n_START_SECTION_\nFestes i tradicions\n_START_PARAGRAPH_\nLa Festa Major d'Hivern se celebra el 21 de gener, onom\xc3\xa0stica de Sant Fruit\xc3\xb3s. La Festa Major d'Estiu se celebra el primer diumenge del mes de juliol. La Festa de l'Arr\xc3\xb2s de Sant Fruit\xc3\xb3s de Bages \xc3\xa9s la m\xc3\xa9s important del municipi, se celebra el diumenge de Carnestoltes."